ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Αναθεώρηση του SLIM : Απλούστερη νομοθεσία για την Εσωτερική Αγορά

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ - Αναθεώρηση του SLIM : Απλούστερη νομοθεσία για την Εσωτερική Αγορά

Εισαγωγη

Η Εσωτερική Αγορά βασίζεται σε κανόνες σχεδιασμένους για την εξάλειψη των εμποδίων για το διασυνοριακό εμπόριο, την αύξηση του ανταγωνισμού και την εξασφάλιση των οφελών της ευρύτερης επιλογής και των χαμηλότερων τιμών για τον καταναλωτή. Ακρογωνιαίος λίθος είναι η αρχή της αμοιβαίας αναγνώρισης. 1/4που χρειάστηκε, συμφωνήθηκαν εναρμονισμένοι κανόνες. Εφόσον ένας από τους στόχους τους είναι η διευκόλυνση των επιχειρηματικών δραστηριοτήτων στην Εσωτερική Αγορά, πρέπει να επιτυγχάνουν τους στόχους τους με ένα τρόπο που θα αποφεύγει όλη την περιττή γραφειοκρατία και τα υπερβολικά κόστη συμμόρφωσης.

Η Επιτροπή έχει εντείνει τις προσπάθειές της για τη βελτίωση της ποιότητας των κανονιστικών ρυθμίσεων και τη μείωση του φόρτου που επιβάλλεται από τους κανονισμούς. Το SLIM είναι μια βασική πρωτοβουλία στον τομέα αυτό [1]. Υπάρχουν και άλλες πρωτοβουλίες όπως η Ελεγκτική Ομάδα Επιχειρήσεων και το πρόγραμμα δράσης BEST (Ειδική ομάδα για την απλούστευση του περιβάλλοντος των επιχειρήσεων) [2]. Μικρές ομάδες στελεχών των δημοσίων διοικήσεων των κρατών μελών και χρηστών της νομοθεσίας έχουν ως στόχο την επισήμανση συγκεκριμένων υποδείξεων για την απλούστευση της κοινοτικής νομοθεσίας σε έναν συγκεκριμένο τομέα. Από το 1996 έχουν εξεταστεί δεκατέσσερις τέτοιοι τομείς [3]. Ήρθε τώρα ο καιρός να εξετάσουμε τα πλεονεκτήματα και τα μειονεκτήματα της πολιτικής SLIM.

[1] COM(1996) 204 Τελικό, "Απλούστερη νομοθεσία για την Εσωτερική Αγορά (SLIM) : Σχέδιο πιλότος".

[2] COM(1998) 550 Τελικό, "Πρόγραμμα δράσης για την προώθηση του επιχειρηματικού πνεύματος και της ανταγωνιστικότητας".

[3] COM(1996) 559 Τελικό, "Έκθεση της Επιτροπής για το πρότυπο σχέδιο SLIM".

Στόχοι της αναθεώρησης

Γενικός στόχος της αναθεώρησης αυτής είναι η αξιολόγηση της αποτελεσματικότητας του SLIM ως μέσου για την επίτευξη της απλούστευσης της νομοθεσίας και η διατύπωση συστάσεων για δράση για τη βελτίωση της αποτελεσματικότητάς του. Οι κύριοι τομείς που καλύπτονται είναι οι εξής:

- οι στόχοι του SLIM·

- η επιλογή της νομοθεσίας για αναθεώρηση υπό το SLIM·

- η λειτουργία και η διαχείριση των ομάδων·

- η υλοποίηση των συστάσεων.

Μεθοδολογία

Κατά την κατάρτιση της αναθεώρησης αυτής, η Επιτροπή έλαβε υπόψη τα εξής:

- τα αποτελέσματα μιας έρευνας στα πρώην μέλη ομάδων SLIM από τις φάσεις I ως III (βλέπε μέρος 1 του εγγράφου εργασίας των υπηρεσιών της Επιτροπής « Review of SLIM: Background material to the Communication of the Commission » - SEC(2000) 336) ;

- συνεντεύξεις με υπαλλήλους της Επιτροπής που είχαν συνδεθεί με δράσεις σχετικές με το SLIM ή που ασχολήθηκαν με τον τομέα της ποιότητας των κανονιστικών ρυθμίσεων·

- τις απόψεις των κρατών μελών όπως εκφράστηκαν από τους εκπροσώπους τους στην Συμβουλευτική Επιτροπή για θέματα Εσωτερικής Αγοράς (ΣΕΕΑ) (έξι κράτη μέλη υπέβαλαν λεπτομερείς απόψεις)·

- εκθέσεις και ψηφίσματα του Ευρωπαϊκού Κοινοβουλίου·

- γνωμοδοτήσεις της Οικονομικής και Κοινωνικής Επιτροπής.

Οι στοχοι του SLIM

Ο γενικός στόχος είναι η εξομάλυνση της λειτουργίας της Εσωτερικής Αγοράς με την επισήμανση τρόπων με τους οποίους μπορεί να απλουστευθεί και να βελτιωθεί η σχετική νομοθεσία. Δίνεται ιδιαίτερη προσοχή στις διατάξεις που προκαλούν υπερβολικό κόστος εφαρμογής και υπερβολικό διοικητικό φόρτο, αποκλίνουσες ερμηνείες και εθνικά μέτρα εφαρμογής καθώς και δυσκολίες όσον αφορά την εφαρμογή. Αν και πρέπει να καταβληθεί κάθε δυνατή προσπάθεια για την απλούστευση του κοινοτικού νομοθετικού πλαισίου, οι συστάσεις SLIM πρέπει να διαφυλάσσουν τα ουσιαστικά στοιχεία του κοινοτικού κεκτημένου και να εξασφαλίζουν υψηλό επίπεδο ασφάλειας για τους καταναλωτές και την προστασία του περιβάλλοντος.

Η εμπειρία από τις τρεις πρώτες φάσεις του SLIM έδειξε ότι ο γενικός στόχος της πρωτοβουλίας είναι ευρέως κατανοητός. Εν τούτοις, θα είναι χρήσιμο να αναφερθούν εκ νέου οι στόχοι του SLIM και, παράλληλα, να αποσαφηνίζεται το τι αποτελεί απλούστευση και πώς θα πρέπει να ερμηνεύεται από τις ομάδες.

Η Επιτροπή:

- θα συντάξει ένα σαφή ορισμό των συνολικών στόχων του SLIM που θα ενσωματωθούν σε ένα νέο σύνολο κατευθυντηρίων γραμμών·

- θα διατυπώσει σαφώς την εντολή της κάθε επιμέρους ομάδας στο έγγραφο εργασίας για την έναρξη της σχετικής φάσης του SLIM.

Επιλογη τομεων τησ νομοθεσιασ για απλουστευση

Οι τομείς της νομοθεσίας που θα εξεταστούν από την κάθε ομάδα εντοπίζονται σήμερα με βάση υποδείξεις των κρατών μελών, του Ευρωπαϊκού Κοινοβουλίου, της Οικονομικής και Κοινωνικής Επιτροπής και επαγγελματικών/επιχειρηματικών οργανώσεων, καθώς και των υπηρεσιών της Επιτροπής. Κατάλογος όλων των τομέων που προτείνονται για απλούστευση παρουσιάζεται στο δεύτερο μέρος του εγγράφου εργασίας, « Review of SLIM: Background material to the Communication of the Commission », με μια ένδειξη της συνακόλουθης δράσης.

Δεν υπάρχουν σταθερά κριτήρια για την επιλογή τομέων της νομοθεσίας προς αναθεώρηση, ούτε πάγιοι κανόνες για την ένταξη (ή την εξαίρεση) συγκεκριμένων τομέων. Η επιλογή μπορεί να οφείλεται σε δυσκολίες όσον αφορά την υλοποίηση, ασάφειες ή ασυνέπειες σε κείμενα, πολυπλοκότητα που οφείλεται σε διαδοχικές τροποποιήσεις ή, σε ορισμένους τομείς, μακροχρόνιες διαδικασίες που έχουν ως αποτέλεσμα την επιβολή ενός απαράδεκτου επιπέδου δαπανών/διοικητικού φόρτου σε επιχειρήσεις και αρμόδιες αρχές. Υπάρχει ένας σαφής κίνδυνος να μην δίνεται σημασία σε τομείς όπου χρειάζεται απλούστευση. Υπάρχει επίσης ένας κίνδυνος να θεωρηθεί το SLIM ως ευκαιρία για επανέναρξη συζητήσεων σε τομείς στους οποίους ένα ή περισσότερα κράτη μέλη αρχικά διαφωνούσαν με την άποψη που πλειοψήφησε στο Συμβούλιο κατά την έκδοση της νομοθεσίας.

Η ανάλυση των εκθέσεων παρακολούθησης του SLIM (βλέπε παρακάτω) τονίζει επίσης ορισμένα σημεία που πρέπει να λαμβάνονται υπόψη κατά την επιλογή των τομέων:

- Θα πρέπει να λαμβάνεται υπόψη η διασύνδεση μεταξύ της δράσης SLIM και οποιασδήποτε διεργασίας αναθεώρησης της πολιτικής που μπορεί να είναι ταυτόχρονα σε εξέλιξη. Θα συνέβαλε στην εξομάλυνση τυχόν μελλοντικών νομοθετικών προτάσεων μια σύντομη, εστιασμένη εξέταση του πεδίου απλούστευσης;

- 1/4ταν δεν προϋπάρχει αναθεώρηση της πολιτικής, είναι η απλούστευση το πραγματικό ζήτημα ή θα πρέπει η νομοθεσία να αποτελέσει αντικείμενο μιας συνολικής αναθεώρησης;

- Το πρόβλημα είναι η πολυπλοκότητα της νομοθεσίας ή η αναποτελεσματική εφαρμογή και επιβολή της, που δεν οφείλεται απαραίτητα στον πολύπλοκο χαρακτήρα της;

- Εάν έχουν ήδη υποβληθεί νομοθετικές προτάσεις στο Συμβούλιο και το Κοινοβούλιο, ενδέχεται να προκαλέσουν μεγάλη καθυστέρηση στην εφαρμογή τυχόν νέων νομοθετικών συστάσεων από την ομάδα SLIM;

Η «ηλικία» της νομοθεσίας προς απλούστευση είναι επίσης σημαντικός παράγοντας. Η νομοθεσία που έχει υποβληθεί στις ομάδες SLIM έχει συνήθως ηλικία τουλάχιστον 5 ετών, ενώ συχνά η βασική νομοθεσία υπήρχε εδώ και 10 ή 20 έτη ή για ακόμη μεγαλύτερο χρονικό διάστημα. Η Επιτροπή απέρριπτε την εξέταση στα πλαίσια του SLIM όταν η νομοθεσία ήταν πολύ πρόσφατη. Μόνο η νομοθεσία που εφαρμόζεται για αρκετά μεγάλο χρονικό διάστημα έτσι ώστε να είναι εμφανή τα πλεονεκτήματα και τα μειονεκτήματά της θα πρέπει να εξετάζεται στο πλαίσιο του SLIM : το ελάχιστο όριο των 5 ετών από την προθεσμία μεταφοράς φαίνεται λογικό και σύμφωνο με την μέχρι τώρα πρακτική.

Οποιαδήποτε πλευρά που προτείνει τομείς για αναθεώρηση θα πρέπει να αναφέρει τα εξής :

- τους λόγους, όπου θα περιλαμβάνονται τα προβλήματα που πρέπει να αντιμετωπιστούν και τα οφέλη που μπορούν να αναμένονται από την απλούστευση,

- τα χαρακτηριστικά της νομοθεσίας που προκαλούν δυσανάλογο διοικητικό φόρτο/κόστος και με ποιο τρόπο μπορούν να μειωθούν σημαντικά.

Η Επιτροπή αναγνωρίζει την ανάγκη βελτίωσης της διεργασίας επιλογής. Εν τούτοις, σύμφωνα με το δικαίωμα πρωτοβουλίας που έχει, η Επιτροπή θα πραγματοποιήσει την τελική επιλογή με δική της ευθύνη. Δέχεται ευχαρίστως υποδείξεις για δράση με την προϋπόθεση ότι θα συνοδεύονται από παρουσίαση των λόγων για την πρόταση συγκεκριμένων τομέων, τα βασικά προβλήματα που εμφανίζονται και τα οφέλη που αναμένονται από την απλούστευση. Η Επιτροπή, από την πλευρά της, θα αναφέρει τους λόγους απόρριψης ορισμένων προτάσεων και θα συζητά την επιλογή των τομέων για αναθεώρηση με τα κράτη μέλη σε έναν ειδικό σχηματισμό της Συμβουλευτικής Επιτροπής για θέματα Εσωτερικής Αγοράς (βλέπε παρακάτω). Η Επιτροπή θα συζητά επίσης τις μελλοντικές δράσεις με το Ευρωπαϊκό Κοινοβούλιο, με το οποίο θα προσπαθεί να επιτύχει κατάλληλες διευθετήσεις για διαβουλεύσεις.

Διαχειριση των ομαδων SLIM

Γενικές αρχές του SLIM

Αν και οι αυτόνομες μέθοδοι εργασίας των ομάδων SLIM τους επιτρέπει να εργάζονται με ταχύτητα και ευελιξία, ορισμένα κράτη μέλη τόνισαν την ανάγκη δημιουργίας κάποιου είδους συμβουλευτικής επιτροπής που θα παρακολουθεί και θα βοηθά στην καθοδήγηση των εργασιών των ομάδων, έτσι ώστε:

- να βοηθά στον εντοπισμό τομέων για ένταξη και να παρέχει ένα φόρουμ για συζήτηση σχετικά με τους στόχους απλούστευσης της κάθε ομάδας (βλέπε παραπάνω)·

- θα εξασφαλίζει συντονισμό και μεγαλύτερη διαφάνεια όσον αφορά τις εργασίες των επιμέρους ομάδων·

- θα λαμβάνει τα πρακτικά των συνεδριάσεων των ομάδων και ενδιάμεσες εκθέσεις και εκθέσεις προόδου από τους προέδρους των ομάδων·

- θα εξασφαλίζει καλύτερες διασυνδέσεις μεταξύ των ομάδων και άλλων παράλληλων δράσεων αναθεώρησης, όπου χρειάζεται·

Η Επιτροπή τονίζει τα πλεονεκτήματα των αυτόνομων και άτυπων μεθόδων εργασίας των ομάδων SLIM αλλά θα συγκαλέσει μια υποομάδα της ΣΕΕΑ για να εξεταστούν ζητήματα σχετικά με το SLIM και συναφή ζητήματα ποιότητας των κανονιστικών ρυθμίσεων. Αυτή η διαδικαστική πρόταση δεν θα πρέπει να προκαλέσει αδικαιολόγητες καθυστερήσεις στην έναρξη ή την ολοκλήρωση των δράσεων SLIM.

Λειτουργία των ομάδων SLIM

Οι δράσεις SLIM διενεργούνται σε ένα στενό χρονικό πλαίσιο (που σπάνια υπερβαίνει τους έξι μήνες). Αν και αυτό είναι ένα σχετικά σύντομο χρονικό διάστημα για την κάλυψη πολύπλοκων συχνά ζητημάτων, θεωρείται γενικά ρεαλιστικό χρονικό πλαίσιο αν και ορισμένοι ανέφεραν ότι δεν υπήρχε αρκετός χρόνος (μεταξύ των συνεδριάσεων) για διαβούλευση με συναδέλφους στις εθνικές υπηρεσίες και τους μητρικούς οργανισμούς, ούτε υπήρχε επαρκής χρόνος για την σύνταξη της τελικής έκθεσης και των συστάσεων.

Η Επιτροπή θα ενθαρρύνει τις ομάδες να λάβουν υπόψη τους τα σχετικά ζητήματα.

Η αντιπροσωπευτικότητα των ομάδων

Οι ομάδες SLIM περιλαμβάνουν στελέχη της δημόσιας διοίκησης από ορισμένα, αλλά όχι από όλα τα κράτη μέλη, πράγμα που δείχνει ένα πρόβλημα «ιδιοκτησίας» όσον αφορά την υλοποίηση των συστάσεων που δεν αναπτύχθηκαν και δεν συμφωνήθηκαν από όλα τα κράτη μέλη [4].

[4] Οι ομάδες SLIM αποτελούνται γενικά από πέντε στελέχη της δημόσιας διοίκησης των κρατών μελών και ίσο αριθμό εκπροσώπων των χρηστών, ενώ χρέη προέδρου εκτελεί ένας υπάλληλος της Επιτροπής.

Η Επιτροπή δεν επιθυμεί να αλλάξει θεμελιωδώς την φύση των ομάδων SLIM με την ένταξη εκπροσώπων από όλα τα κράτη μέλη σε κάθε ομάδα SLIM. Αυτό θα είχε ως αποτέλεσμα σημαντική αύξηση του μεγέθους τους, πράγμα που θα τους στερούσε τα πλεονεκτήματα της ευελιξίας και της ανεπίσημης λειτουργίας. Η Επιτροπή προτείνει την αύξηση της διαφάνειας και την ενίσχυση της αλληλεπίδρασης με τις σχετικές τομεακές επιτροπές και την προτεινόμενη Συμβουλευτική υποεπιτροπή για θέματα εσωτερικής αγοράς, που θα συγκαλείται κατά την έναρξη και τη λήξη της κάθε φάσης, πριν από την επίσημη έγκριση των εκθέσεων των ομάδων. Εν τούτοις, αυτό δεν θα πρέπει να θέσει σε κίνδυνο την ανεξαρτησία των επιμέρους ομάδων (που θα υποβάλλουν τις εκθέσεις τους με δική τους ευθύνη), ούτε το δικαίωμα της Επιτροπής να αποφασίζει σχετικά με την απάντησή της.

Μέλη των ομάδων

Ορισμένα κράτη μέλη πρότειναν την τροποποίηση των σημερινών κανόνων σε δύο σημαντικούς τομείς: ο πρόεδρος (που ορίζεται από την Επιτροπή) δεν θα πρέπει απαραίτητα να είναι εμπειρογνώμονας στον τομέα υπό αναθεώρηση αλλά θα πρέπει να έχει σχετική εμπειρία ως υπεύθυνος ομάδας/σχεδίου. Δεύτερον, θα πρέπει να προβλέπεται η συμμετοχή (ως μελών της ομάδας) εμπειρογνωμόνων στον τομέα της μεταρρύθμισης των κανονιστικών ρυθμίσεων. Εν τούτοις, τα πρώην μέλη των ομάδων είχαν διχασμένη γνώμη όσον αφορά τη χρησιμότητα των εξωτερικών εμπειρογνωμόνων (μόνο 52% υποστήριξε ότι αυτό θα ενισχύσει την παραγωγή των ομάδων).

Η Επιτροπή θεωρεί ότι ο πρόεδρος θα πρέπει, στην ιδανική περίπτωση, να συνδυάζει επαρκή γνώση της νομοθεσίας υπό αναθεώρηση με κατάλληλες ικανότητες διοίκησης σχεδίου. Εν τούτοις, η Επιτροπή, θα διερευνήσει, μαζί με την ΣΕΕΑ, εάν θα είναι χρήσιμο να ορισθεί ένα μέλος της υποεπιτροπής ως ανταποκριτής μεταρρύθμισης των κανονιστικών ρυθμίσεων (και πιθανός συμμετέχων) σε κάθε ομάδα SLIM. Αυτός ο ανταποκριτής θα βοηθά τους τομεακούς εμπειρογνώμονες των μονάδων SLIM να διατηρούν την έμφαση στην μεταρρυθμιστική διάσταση των εργασιών τους. Θα εξεταστεί κατά πόσο είναι εφικτή και επιθυμητή η παροχή ανεξάρτητης τεχνικής βοήθειας με χρηματοδότηση της Επιτροπής.

Διαφάνεια των εργασιών των ομάδων SLIM

Για να υπάρχει εμπιστοσύνη στην πρωτοβουλία SLIM, θα πρέπει να εξασφαλιστεί ότι η διαφάνεια είναι θεμελιώδης αρχή. Οι εκθέσεις των συνεδριάσεων και τα έγγραφα συζήτησης των ομάδων θα πρέπει να κυκλοφορούν ευρέως. Αν και θα πρέπει να προσφέρεται, στα μέρη που δεν εκπροσωπούνται, κάθε δυνατή ευκαιρία να παρακολουθούν και να συμβάλλουν στις συζητήσεις, οι συμμετέχοντες στις ομάδες SLIM θεώρησαν ότι δεν δίνεται επαρκής δημοσιότητα στις εργασίες των ομάδων SLIM και ότι θα πρέπει να αυξηθούν οι προσπάθειες για την πληρέστερη πληροφόρηση όλων των ενδιαφερομένων. Διατυπώθηκαν ορισμένες υποδείξεις για την αύξηση της διαφάνειας.

Η διαφάνεια είναι οπωσδήποτε βασική αρχή στη λειτουργία του SLIM. Πρέπει να συντάσσονται τακτικά πλήρεις εκθέσεις για τις δράσεις SLIM. Αυτό θα επιτευχθεί, μεταξύ άλλων, με έγκαιρη ανακοίνωση (και μέσω των ιστοσελίδων) σχετικά με τους τομείς που επισημάνθηκαν, με στοχευμένη πληροφόρηση των πιο άμεσα ενδιαφερομένων στο σχετικό τομέα και με επείγουσες εκθέσεις των συνεδριάσεων των ομάδων SLIM.

Παρακολούθηση των συστάσεων των ομάδων

Στο τέλος της κάθε δράσης SLIM, η Επιτροπή παρουσιάζει γενικές ενδείξεις του τρόπου με τον οποίο προτίθεται να ενεργήσει σχετικά με τις συστάσεις που αποδέχθηκε. Πολλοί διατύπωσαν τη γνώμη ότι μπορεί να βελτιωθεί η παρακολούθηση της προόδου.

Η Επιτροπή θα εκδίδει ετήσιο έγγραφο εργασίας που θα ασχολείται αποκλειστικά με τη συνέχεια που θα δίνεται στις εκθέσεις SLIM, παρακολουθεί την πρόοδο των νομοθετικών προτάσεων, επισημαίνει πού εμφανίζονται καθυστερήσεις και αναφέρει πότε ολοκληρώθηκε η δράση συνέχειας. Αυτό θα προσφέρει την ευκαιρία για παροχή σαφούς και λεπτομερούς πληροφόρησης σχετικά με τις δράσεις συνέχειας ενώ θα επιτρέπει να είναι πιο συνεκτικές οι εκθέσεις της κάθε επιμέρους μελλοντικής φάσης του SLIM.

Κατάσταση τησ υλοποιησησ των συστάσεων

Η πρωτοβουλία SLIM έχει εθελοντικό χαρακτήρα: δεν συμμετέχουν όλα τα κράτη μέλη ή όλες οι υπηρεσίες της Επιτροπής σε κάθε επιμέρους δράση. Οι συστάσεις, αν και συχνά είναι πολύ πειστικές και έχουν μεγάλο βάρος, δεν είναι δεσμευτικές και πρέπει να ανταγωνίζονται με άλλες προοπτικές πολιτικής.

Από τους 11 τομείς που καλύφθηκαν στις φάσεις I - III, η Επιτροπή πρότεινε νομοθεσία του Συμβουλίου και του Κοινοβουλίου σε 6 (Intrastat, αναγνώριση διπλωμάτων, καλλωπιστικά φυτά, ΦΠΑ, συνδυασμένη ονοματολογία εξωτερικού εμπορίου και κοινωνική ασφάλιση). Το μέσο χρονικό διάστημα από την έκθεση SLIM μέχρι τη διατύπωση των προτάσεων ήταν περίπου 11 μήνες. Εν τούτοις, το Συμβούλιο και το Κοινοβούλιο ενέκριναν μόνο 3 : Intrastat (μία από τις δύο προτάσεις), καλλωπιστικά φυτά και συνδυασμένη ονοματολογία εξωτερικού εμπορίου, ενώ χρειάστηκαν 24 μήνες, 7 μήνες και 2 μήνες, αντιστοίχως, μέχρι την έγκριση. Στην περίπτωση της συνδυασμένης ονοματολογίας εξωτερικού εμπορίου, δημοσιεύθηκε επίσης ένας κώδικας δεοντολογίας για τη διευκόλυνση της διαχείρισης της ονοματολογίας. Στους άλλους 3 τομείς και στην περίπτωση της δεύτερης πρότασης Intrastat, συνεχίζονται οι συζητήσεις στο Συμβούλιο και το Κοινοβούλιο, με μέσο όρο διάρκειας 18 μήνες. Θα πρέπει, εν τούτοις, να σημειωθεί ότι το Νοέμβριο του 1999 το Συμβούλιο συμφώνησε σε μια κοινή θέση για τις προτάσεις SLIM για την αναγνώριση των διπλωμάτων [5].

[5] Το μέρος 3 του εγγράφου εργασίας των υπηρεσιών της Επιτροπής, « Review of SLIM: Background material to the Communication of the Commission », παρουσιάζει την πρόταση σχετικά με τις συστάσεις του SLIM.

Δεν έχει διατυπωθεί καμιά νομοθετική πρόταση για τα προϊόντα δομικών κατασκευών (φάση I) μετά από 3 έτη, τα λιπάσματα ή τις τράπεζες (μετά από 2 έτη), ούτε και για την ηλεκτρομαγνητική συμβατότητα ή τις ασφαλίσεις (μετά από 11 μήνες). Στην περίπτωση των προϊόντων δομικών κατασκευών και των τραπεζών, οι ίδιες οι ομάδες SLIM αναγνώριζαν ότι δεν θα υπήρχε άμεση νομοθετική πρόταση. Στην περίπτωση των προϊόντων δομικών κατασκευών επισημάνθηκαν ορισμένες δυνατότητες επιλογής και η Επιτροπή θέσπισε μια προσέγγιση δύο βαθμίδων που συνδυάζει την μη νομοθετική δράση (για τη βελτίωση της υλοποίησης) με την τροποποίηση της οδηγίας ως πιο μακροπρόθεσμο στόχο. Στον τομέα των τραπεζών, η ομάδα SLIM θεώρησε ότι δεν ήταν δυνατή η σημαντική απλούστευση : για να γίνει οποιαδήποτε τροποποίηση πρέπει πρώτα να ολοκληρωθεί η κωδικοποίηση, που ήταν υπό συζήτηση στο Συμβούλιο και το Κοινοβούλιο για περισσότερα από 2 έτη. Μια αναθεωρημένη πρόταση διατυπώθηκε το 1999.

Στην περίπτωση των λιπασμάτων και της ηλεκτρομαγνητικής συμβατότητας (ΗΜΣ), πραγματοποιούνται περαιτέρω διαβουλεύσεις με τα κράτη μέλη για να καταρτιστούν οι νομοθετικές προτάσεις. Στον τομέα των ασφαλίσεων, η Επιτροπή συγκέντρωσε αρχικά τις προσπάθειές της στην σύνταξη της πρότασης αναμόρφωσης για τις ασφάλειες ζωής (που θα υποβληθεί σύντομα), και θα ακολουθήσει η κωδικοποίηση των οδηγιών για τις ασφάλειες ζημιών.

Η ανάλυση αυτή δείχνει ότι θα πρέπει να λαμβάνεται υπόψη η δυνατότητα ταχείας δράσης συνέχειας κατά την επιλογή τομέων για ένταξη στο SLIM.

Η Επιτροπή θα προτείνει μια δράση SLIM μόνον όταν αφορά πραγματικά την απλούστευση και όταν οι προτάσεις απλούστευσης μπορούν να διατυπωθούν μέσα σε λογικό χρονικό διάστημα (περίπου 6 μήνες μετά την έκθεση SLIM). Αυτό μπορεί να εξαρτάται από το εάν το SLIM θα συνδεθεί με μια προϋπάρχουσα διεργασία αναθεώρησης ή εάν είναι το πρώτο βήμα μετά από το οποίο πρέπει να πραγματοποιηθούν περαιτέρω διαβουλεύσεις. 1/4ταν θα διατυπώνονται νομοθετικές προτάσεις από την Επιτροπή μέσα σε λογικό χρονικό διάστημα μετά από προπαρασκευαστικές εργασίες με τα κράτη μέλη, αυτό θα πρέπει να συνοδεύεται από τη γρήγορη έγκρισή τους από το Συμβούλιο και το Κοινοβούλιο.

SLIM και απλουστευση σε εθνικο επιπεδο

Η νομοθεσία της ΕΕ που διέπει τις επιχειρήσεις στην Ένωση είναι μικρή σε όγκο σε σχέση με την εθνική νομοθεσία. Μια πρόσφατη μελέτη της Συνομοσπονδία Σουηδών Εργοδοτών διαπίστωσε ότι λιγότερο από 10% των σουηδικών νόμων και κανονισμών συνδέονται με την ΕΕ [6]. Η σημασία της απλούστευσης των εθνικών κανονισμών έχει κεντρικό ρόλο στο πρόγραμμα δράσης BEST.

[6] "Πώς εμποδίζει η ΕΕ την απορύθμιση στη Σουηδία;" του Fredrik Sterzel, Συνομοσπονδία Σουηδών Εργοδοτών (SAF), Νοέμβριος 1999.

Ορισμένες ομάδες SLIM προσπάθησαν να εντάξουν παράλληλες αναθεωρήσεις της εθνικής εφαρμογής της κοινοτικής νομοθεσίας που εξετάζεται. Αυτό, όποτε επιχειρήθηκε, δεν πραγματοποιήθηκε με επιτυχία ούτε ολοκληρώθηκε. Οι μικρές ομάδες SLIM δεν μπορούν να αναλάβουν εύκολα το έργο αυτό. Η λύση θα είναι να συμφωνήσουν τα κράτη μέλη να αναφέρουν το πεδίο κάλυψης της απλούστευσης της νομοθεσίας σε εθνικό επίπεδο η οποία επηρεάζει τους τομείς που εξετάζονται σε κάθε δράση SLIM.

Προτείνεται, τα 5 κράτη μέλη των οποίων τα στελέχη της διοίκησης συμμετέχουν σε μια ομάδα SLIM που ασχολείται με ένα συγκεκριμένο τομέα, να συντάσσουν μια έκθεση σχετικά με τις προοπτικές απλούστευσης της εθνικής νομοθεσίας στον ίδιο τομέα. Η έκθεση αυτή μπορεί να υποβάλλεται από τους εκπροσώπους των κρατών μελών στον προτεινόμενο ειδικό σχηματισμό της ΣΕΕΑ. Στην ιδανική περίπτωση, θα πρέπει να συντάσσεται μία τουλάχιστον τέτοια εθνική έκθεση ανά τομέα με μια παράλληλη δράση παρόμοια με του SLIM που θα διοργανώνεται σε εθνικό επίπεδο από το σχετικό κράτος μέλος. Επιπλέον, τα κράτη μέλη θα πρέπει να αναφέρουν τακτικά στην ΣΕΕΑ, και κατά καιρούς σε επίπεδο Συμβουλίου, σχετικά με τα ανεξάρτητα προγράμματα που εφαρμόζουν όσον αφορά την απλούστευση των κανονιστικών ρυθμίσεων.

Βασικά σημεία δράσης που προκύπτουν από την αναθεώρηση

- Ένας ειδικός σχηματισμός του ΣΕΕΑ που θα αποτελείται από ειδικούς για την «βελτίωση των κανονιστικών ρυθμίσεων» (όπως οι επικεφαλής των κέντρων συντονισμού), η οποία θα βοηθά στη διεύθυνση του SLIM και θα παρέχει ένα φόρουμ για συζητήσεις σχετικά με τους «υποψήφιους» τομείς·

- Συμμετοχή ορισμένων από αυτούς τους ειδικούς ως «ανταποκριτών ποιότητας των κανονιστικών ρυθμίσεων» σε συγκεκριμένες ομάδες SLIM·

- Η Επιτροπή θα εξετάσει αν είναι εφικτό/επιθυμητό να διοριστούν ανεξάρτητοι εμπειρογνώμονες που θα βοηθούν τις ομάδες·

- Διαβούλευση με τα κράτη μέλη (μέσω του νέου σχηματισμού της ΣΕΕΑ) και το Ευρωπαϊκό Κοινοβούλιο σχετικά με την επιλογή των τομέων·

- Υποχρέωση, για κάθε μέρος που προτείνει έναν τομέα για αναθεώρηση, να αναφέρει σαφώς τους τομείς που χρειάζονται απλούστευση και τα προσδοκώμενα οφέλη, ενώ και η Επιτροπή θα πρέπει να δεχθεί να παρουσιάζει τους λόγους για την εκ μέρους της απόρριψη προτάσεων·

- Διαβούλευση με την ΣΕΕΑ κατά την έναρξη και τη λήξη της κάθε φάσης·

- Σύνταξη οδηγού για τους προέδρους και τα μέλη των ομάδων SLIM, όπου θα περιλαμβάνεται σαφής ορισμός των γενικών στόχων·

- Σαφής ορισμός των στόχων των επιμέρους ομάδων στο έγγραφο εργασίας που ορίζει την κάθε φάση (υπό συζήτηση στο νέο σχηματισμό της ΣΕΕΑ)·

- Μεγαλύτερη διαφάνεια όσον αφορά τις εργασίες των ομάδων, όπου θα περιλαμβάνονται οι «επείγουσες» εκθέσεις που θα παρουσιάζονται σε σχετικές ιστοσελίδες μέσα σε δύο έως τρεις ημέρες μετά από κάθε συνεδρίαση·

- Οι εκπρόσωποι των κρατών μελών στην ΣΕΕΑ για θέματα «βελτίωσης των κανονιστικών ρυθμίσεων» μαζί με τα στελέχη των εθνικών διοικήσεων σε μια συγκεκριμένη ομάδα SLIM θα αναφέρουν την κατάσταση σχετικά με την εθνική νομοθεσία στον εν λόγω τομέα· μία τουλάχιστον τέτοια έκθεση ανά τομέα με βάση μια παράλληλη εθνική δράση τύπου SLIM·

- Η Επιτροπή θα έχει ως στόχο τη διατύπωση προτάσεων μέσα σε 6 μήνες από την κάθε έκθεση SLIM·

- Ζητείται από το Συμβούλιο και το Κοινοβούλιο να αναπτύξουν μηχανισμούς για να εξασφαλιστεί η γρήγορη έγκριση των προτάσεων απλούστευσης·

- Η Επιτροπή πρέπει να εξασφαλίσει την κατάλληλη διοικητική υποστήριξη.

- Τα κράτη μέλη θα πρέπει να αναφέρουν τακτικά στην ΣΕΕΑ και στο Συμβούλιο Εσωτερικής Αγοράς σχετικά με τα ανεξάρτητα εθνικά προγράμματα απλούστευσης·

- Η Επιτροπή θα πρέπει να αναπτύξει συνεκτικότητα και συνέργεια μεταξύ των διαφόρων πρωτοβουλιών που έχει αναλάβει για τη βελτίωση των κανονιστικών ρυθμίσεων, με σκοπό την ανάπτυξη ενός αποτελεσματικού συνεχούς προγράμματος απλούστευσης.